आत्मघाती गोलको पीडा
१३ औं संस्करणको कन्ट्रोल इटहरी गोल्डकपको उपाधिका लागि चर्च ब्वाइज युनाइटेड र साबिक विजेता सगरमाथा युथ क्लब, मोरङ भिड्ने भएका छन् ।
सुनसरी — १३ औं संस्करणको कन्ट्रोल इटहरी गोल्डकपको उपाधिका लागि चर्च ब्वाइज युनाइटेड र साबिक विजेता सगरमाथा युथ क्लब, मोरङ भिड्ने भएका छन् ।इटहरी रंगशालामा बिहीबार सम्पन्न अन्तिम सेमिफाइनलमा चर्च ब्वाइजले विभागीय टिम त्रिभुवन आर्मीलाई १–० ले हराउँदै सगरमाथासँगको अन्तिम भिडन्त पक्का गरेको हो । चर्च व्बाइजको जितमा आर्मीको आत्मघाती गोल निर्णायक बन्यो । खेलको २२ औं मिनेटमा विदेशी खेलाडी बेम्पाले हानेको फ्रिकिकलाई क्लियर गर्ने प्रयासमा दीपक गुरुङको हेडरमा बल आफ्नै पोस्टमा छिरेपछि चर्च ब्वाइजले अग्रता लिएको थियो । त्यसपछिको खेलमा दुवै टोलीले केही अवसर बनाए पनि गोलमा रूपान्तर गर्न सकेन ।पहिलो हाफमा आर्मीले तीन अवसर खेर फालेको थियो । २४ औं मिनेटमा कप्तान जिलेस्पीजंग कार्कीको क्रसमा सन्तोष केसीको फितलो प्रहार चर्च ब्वाइजका किपर प्रिसोले सहजै नियन्त्रणमा लिए । ४३ औं मिनेटमा सुदिल राईको क्रसलाई प्रिसो लडिसकेको अवस्थामा बिकु राईले क्लियर गर्दै चर्च ब्वाइजको संकट टारेका थिए । लगत्तै दिनेश हेन्जनले प्रहार गरेको कर्नरमा विमल पाण्डेको हेडर सटीक भएन ।पहिलो हाफको इन्ज्युरी समयमा आर्मीले बराबरीको सुन्दर मौका गुमायो । चर्च व्बाइजका डिफेन्डरको गल्तीमा गोलरक्षक बिट भएपछि दिनेशले खाली पोस्टमा गोल गर्न सकेनन् । दोस्रो हाफमा चर्च ब्वाइजको बलियो डिफेन्सलालाई तोड्न नसकेको आर्मीले इन्ज्युरी समयमा पाएको एकमात्र अवसर पनि सदुपयोग गर्न सकेन । चर्च व्बाइजका डिफेन्डर बेम्पाको गल्तीबाट पाएको अवसरलाई सुशान्त चौधरी चुकेका थिए ।१–० को अग्रता लिएको चर्च ब्वाइजले पनि जितलाई फराकिलो बनाउने केही मौकालाई उपयोग गर्न सकेन । पहिलो हाफको इन्ज्युरी समयमा गगनदीप सिंहको प्रहार गोलपोस्ट नजिकैबाट बाहिरियो । ४८ औं मिनेटमा दीपक गुरुङलाई बिट गर्दै ‘वान भर्सेस वान’ को स्थितिमा कप्तान मिलन राई गोल गर्न असफल रहे । उनलाई ५७ र ६२ औं मिनेटमा पाएको अवसरमा आर्मीका गोलरक्षक विकेश कुथुले असफल पारे । शुक्र राईले पनि ८० औं मिनेटमा पाएको अवसरमा गोल गर्न सकेनन् ।आर्मीका प्रशिक्षक नवीन न्यौपानेले अपेक्षाअनुसार बल नियन्त्रणमा राख्न नसक्दा पराजित हुनुपरेको बताए, ‘गोलरक्षक र डिफेन्डरबीचको तालमेल नहुँदा आत्मघाती गोल बेहोर्नु दुर्भाग्यपूर्ण भयो । विपक्षीको सशक्त डिफेन्स लाइनलाई पनि तोड्न सकेनौं । दुई राम्रा अवसरलाई गोलमा परिणत गर्न नसक्दा पनि हार्न पुग्यौं ।’ उनले रेफ्रीको निर्णयमा पनि असन्तुष्टि जनाए ।चर्च ब्वाइजका प्रशिक्षक प्रदीप हुमागाईंले खेलबाट सन्तुष्ट भएको उल्लेख गर्दै भने, ‘केही खेलाडीलाई विश्राम दिएर नयाँ खेलाडीको प्रयोग सफल भएको छ । खेलाडीबीचको समन्वय सफल हुनु खुसीको कुरा हो ।’ चर्च ब्वाइजका विदेशी खेलाडी फ्रयांकलिन टल्ला म्यान अफ द म्याच घोषित भए ।चर्च ब्वाइज र सगरमाथाबीच फाइनल शनिबार हुनेछ । यसअघि सगरमाथाले बुधबार भएको पहिलो सेमिफाइनलमा ‘ए’ डिभिजन लिग च्याम्पियन मछिन्द्रलाई ३–१ ले पराजित गर्दै फाइनलमा स्थान सुरक्षित गरेको थियो । प्रतियोगिताको उपाधि विजेताले १० लाख र उपविजेताले ५ लाख रुपैयाँ प्राप्त गर्नेछन् ।